
1. Uvod
          Postoje brojne antropološke, psihološke i socijalne teorije ličnosti, tj. ne postoji univerzalna definicija ličnosti. Neke od teorija su:

· Ličnost je jedinstvena organizacija svojstva, koja se formira uzajamanim djelovanjem organizma i socijalne sredine.

· Ličnost se određuje kao zbir onih kulturno-civilizacijskih, etičko-moralnih i socio-psiholoških karakteristika pojedinca koje ga ističu među ostalima ili se prepoznaju kao zbir karakteristika koje drugi zapažaju i na koje drugi reaguju.

· Ličnost je čovjek koji je poznat ili priznat u društvu iz bilo kojih razloga.

         Ličnost nije urođeno stanje biološki rođenog organizma, jer rođena beba još nije ličnost iako je individua.

         Cilj ovog rada je objašnjenje razlika između preduzetnika, marketologa i marketing menadžera kao ličnosti.

         Rođenjem individue ne postaje se preduzetnik kao ličnost, već se preduzetnici stvaraju kada u uslovima određene društvene zajednice formira preduzetnička klima. Preduzetništvo je lični akt, a preduzetnik je nošen nagonom volje da se postigne postavljena poslovna misija i da se bude prvi i najbolji.

        U daljem tekstu govori se o karakteristikama svakog od navedenih tipova ličnosti, s obzirom da se ličnost u svakom od ovih slučajeva ispoljava na drugi način. 

2. Preduzetnik, marketing menadžer i marketolog kao ličnost

          Preduzetništvo je proces kreativne upotrebe proizvodnih resursa u cilju sticanja bogatstva. Preduzetnik se definiše kao poslovni čovjek koji naslućuje, rizikuje, organizuje, racionalizuje i zarađuje.
          Objašnjavajući razlike između preduzetnika i menadžera, pored ostalog navodi se da se preduzetnik oslanja na emocije i vizije, a menadžer se oslanja na plan rada, na odluke i naloge. Preduzetnik pretežno radi sa idejama, a menadžer sa ljudima. Preduzetnik radi pravu stvar, a menadžer radi stvar na pravi način. 

2.1 Preduzetnik kao ličnost

          U sistemu slobodnog preduzetništva, preduzetnik je čovjek kvalifikovan da postavi proizvod, organizuje proces i nudi marketing proizvode na tržištu. On je taj koji osniva firmu, okuplja ljude, obezbjeđuje finansijska sredstva i dobit, on stalno pravi poslove, on inovira i pretežno je orijentisan na profit.

          Preduzetnik mora da ima sklonost za imaginaciju, maštu. On mora da se otiskuje iz stvarnog u nestvarno, iz mogućeg u naizgled nemoguće, iz sadašnjeg u buduće. U uslovima konkurencije mogu da pobjede samo oni koji su ispred vremena. Oni koji idu u korak sa vremenom oni već kasne. Pobjeđuju samo oni koji idu u susret budućnosti, koji vrše njenu anticipaciju. Preduzetnici naslućuju dolazeće vrijeme i promjene koje ono nosi sa sobom,  nove ideje, nove programe, nove šanse. 

Sljedeća bitna karakteristika preduzetnika je rizik. Oni koji idu poznatim, provjerenim, uhodanim stazama mogu da zarade, ali poznate iznose. Oni, u principu, ne gube. Uvijek imaju sigurnu i konsolidovanu dobit, profit. Onaj ko rizikuje, može i da izgubi, ali češće dobija. Kada dobije, dobit je gotovo redovno, veoma visoka. 
          Kada dobije određenu ideju i uđe u određeni rizik, preduzetnik nastoji da organizuje svoje saradnike, da ih maksimalno zainteresuje, motiviše, da se svi zajedno založe za ostvarenje toga. U cilju ostvarenja tih zamisli on vrši određene racionalizacije, inovacije, adaptacije. Za to mu je potrebna tzv. stvaralačka inicijativa. To ne znači da on mora da bude obavezno pronalazač, inovator, odnosno racionalizator. Bitno je da ne robuje nekoj staroj praksi, šemama i modelima. On mora da bude kritičan u odnosu na postojeće stanje i otvoren za nove ideje, za nova rješenja, za sve što je bolje.     

          Preduzetnik mora da ima smisla za adaptacije, asocijacije, za prihvatanje i prenošenje određenih rješenja iz drugih sredina u sopstvenu. 

Da bi to mogao da radi, preduzetnik mora da poznaje dobro posao svoje organizacije – njen program, njene ciljeve i zadatke, teškoće sa kojima se ona susreće, kao i sve ostalo što je u vezi sa ostvarenjem ciljeva organizacije. To istovremeno ne znači da preduzetnik treba da bude najbolji ekonomista, pravnik, tehnolog, programer itd. Za njega je bitno da zna posao svakog svog saradnika i to do te mjere da bi njihov rad mogao da koordinira sa radom ostalih saradnika, radi kvalitetnog ostvarivanja ciljeva i zadataka organizacije. Za preduzetnika je bitno da zna opšte ciljeve i zadatke organizacije kako bi mogao da odvoji bitno od sporednog, važno od manje važnog. On ne treba da se gubi u detaljima. 

          Za preduzetnika je bitno da bude ubjeđen u ideju, odnosno u program za koji se zalaže. To njegovo uvjerenje ga čini odlučnim i nepokolebljivim pred teškoćama koje iskrsavaju u toku realizacije usvojenog programa. Što god vrijeme više odmiče u realizaciji usvojenog programa, on postaje sve odlučniji i uporniji, tako da ne priznaje stanje bezizlaza, bezperspektivnosti. On zna da i iz najtežih situacija ima izlaza, samo ga treba pronaći. 
Zato je za preduzetnika veoma bitno da bude uporan i smiren i da tu svoju mirnoću umije da prenese na svoje saradnike u periodu kada nastane stanje neizvjesnosti, krize. To je toliko bitna osobina da neki preduzetnika shvataju kao ličnost koja je u stanju da kontroliše one situacije – stvarne ili potencijalne, u kojima se saradnici osjećaju bespomoćno. 
          U svom radu preduzetnik koristi naučne metode i raspoloživa naučna saznanja, ali se veoma često oslanja i na sopstvena iskustva i intuiciju. 

Dobar preduzetnik mora da je energičan. To znači da bi on trebalo da bude snažna ličnost koja će moći da pokrene kolektiv na ostvarenje pozitivnog programa razvoja, ali istovremeno da uspješno zaustavi eventualne negativne tendencije koje se budu ispoljile u funkcionisanju organizacije. 

          Dobar preduzetnik mora da bude hrabar. Misli se na onu hrabrost koju čelni čovjek neke organizacije mora da ispolji u određenim periodima poslovanja, da ulazi u poslovne rizike, da nekada preduzima čak i neke nepopularne mjere. Ukoliko u tim slučajevima ne pokaže dovoljno hrabrosti, on po pravilu gubi autoritet među članovima kolektiva.

          U vezi sa osobinama uspješnog preduzetnika može se postaviti pitanje da li se on rađa ili stvara procesom socijalizacije, odnosno sistemom obrazovanja i rada. 

          Ima autora koji smatraju da dobar preduzetnik treba da se rodi. To znači da on mora da ima genetske predispozicije. Drugi autori smatraju da on mora da ima određene sklonosti, ali ne u smislu genetskih, urođenih, već u smislu naučenih življenjem u određenoj sredini, odnosno iz određenih životnih situacija. Treći broj autora smatra da dobri preduzetnici moraju da imaju i jedno i drugo. Potrebno je da imaju određene urođene osobine, ali i stečene osobine koje se stvaraju procesom socijalizacije. Tu, najvažniju ulogu igra sistem redovnog i specijalizovanog obrazovanja (kroz razne kurseve inovacije znanja, seminare, predavanja). Takođe su veoma značajne i posjete sajmovima (u zemlji i inostranstvu), raznim izložbama (povremenim i stalnim). Nezamjenljiv značaj u tome ima i korišćenje literature (domaće i strane), kao i razni kontakti (službeni i privatni).    

          Poznato je da iza uspješnih poslovnih ljudi stoje čitavi timovi veoma obrazovanih, stručnih, kvalitetnih kadrova. Zato uspješni poslovni ljudi nisu to zbog toga što mnogo znaju, već, prije svega, zbog toga što znaju šta ne znaju, i što umiju da se okruže ljudima koji znaju ono što oni ne znaju. 

          Marketing (tržišno) orijentisan preduzetnik drži se sljedećih pet pravila:

1. Zlatno pravilo- ponašaj se na način na koji očekuješ da će se drugi 
    ponašati prema tebi;
2. Utilitarni princip - ponašaj se na način koji će rezultirati najvećim 
    dobrom za najveći broj ljudi;
3. Kantov kategorički imperativ- ponašaj se na način da akcija 
    preduzeta pod određenim okolnostima postane univerzalni zakon ili 
    pravilo ponašanja;
4. Profesionalna etika- preduzimaj akcije na koje se gleda kao na 
    ispravne od strane zainteresovanog panela profesionalnih kolega;
5. TV test- menadžer bi uvek morao da se zapita:”Da li će mi biti 
    prijatno kada auditorijumu nacionalne televizije budem objašnjavao 
    zašto sam preduzeo ovu akciju?”
2.2 Marketing menadžer kao ličnost

          Menadžer je profesionalac za upravljanje, on koordinira napore firme. On je često administrator profesionalac, koji se bavi planiranjem, koordiniranjem, kontrolom i vođenjem poslova. On ostvaruje svoju funkciju preko ljudi. Obučen je da motiviše i upravlja koristeći naučne metode i vještine koje je stekao tokom obuke.

          Osnovna uloga svakog menadžera je da obezbjedi da se postignu osnovni ciljevi i zadaci organizacije u kojoj djeluje. Međutim, ovom zaključku treba dodati jedno upozorenje da je menadžer prvi odgovoran kako za uspjeh tako i za neuspjeh organizacije kojom upravlja.
Drugim riječima, posao menadžera se zaista može uporediti "s borbom za održanje na površini, u stalnom vrtlogu problema, promjena i brzih i presudnih odluka", ali to istovremeno podrazumijeva da će u slučaju neuspjeha zajedno s brodom potonuti i menadžer koji tim brodom upravlja.   

          Tako npr. osnovna uloga menadžera u privrednim preduzećima je zaista usmjerena "na izvršavanje osnovnih zadataka kojima se postižu pozitivni rezultati poslovanja i razvoj preduzeća". Međutim, ako propadne preduzee, onda je automatski kriv menadžer, a ne kreatori opštih uslova privređivanja ili neko treći. Ukoliko nema takve odgovornosti za neuspjeh, onda su i sve priče o menadžerima u stvari bajke za malu djecu. Umjesto menadžera, dobićemo direktore OUR-a. 

          Ovdje treba dati još jednu napomenu. Menadžer nije čudotvorac. Od njega se ne može očekivati da čini čuda. Za menadžera ne smije da bude nerješivih problema i prepreka. 
          Menadžer može biti izuzetno uspješan u generisanju ideja ili u motivisanju zaposlenih, on se procjenjuje na osnovu toga kakve odluke donosi. One predstavljaju i odgovor menadžera na poslovne probleme. On najprije mora identifikovati potrebu za odlukom, definisati problem, prikupiti činjenice i razviti alternativna rješenja.

Slika 1. Proces donošenja menadžerskih odluka

2.3. Marketolog kao ličnost
          Marketolog kao ličnost može da postoji u preduzetničkoj sredini i organizaciji u kojoj je implementirana marketing filozofija tj. kada postoji opšta sklonost vlasnika i menadžmenta preduzetničkog društva da se pobjeđuje na tržištu. Marketer kao ličnost nije završen (fizički) proizvod, već stalni proces inovacije znanja i implementacija savremenih znanja i iskustava uspješnih.
          Marketolog je ličnost koja prije svega ima osjećanja za građanina kao potrošača i za institucije kao kupce ili korisnike usluga. To je osoba sa visokom sposobnošću deduktivnog izvođenja zaključka, uključujući sposobnost intuicije.
          Za marketologa je biti prvi i biti najbolji osnovna vrijedonosna orijentacija. Sastavljanje blagovremenih i tačnih poslovnih informacija je osnova efikasnog poslovanja marketologa. Ključni elementi za vođenje uspješnog posla planiranje, organizovanje, funkcionisanje i kontrolisanje su zavisni od dnevnih poslovnih informacija. Prikupljanje i praćenje ovakvih informacija će pomoći pri nalaženju odgovora na pitanja kao što su šta se događa, kako napreduje ili kuda ide preduzeće. Razumijevanje potrebe za sakupljanjem kritičnih informacija je suštinski korak u upravljačkom procesu donošenja odluka.  

          Marketerima treba da je svojstveno etičko ponašanje u upravljanju tržišnim poslovanjem, a čiji bi etički kodeks trebao da sadrži sljedeće elemente:

1. Odgovornost marketologa - obuhvata prihvatanje odgovornost za posljedice svojih aktivnosti. Stručno-profesionalno ponašanje marketologa je: 

· pridržavanje osnovnih pravila profesionalne etike- neznanje ne opravdava ugrožavanje interesa drugih;
· pridržavanje svih zakona, propisa, običaja i poslovnih kodeksa;
· zavidan nivo obrazovanja, obučenosti, iskustva i vještine.
2. Poštenje i humani odnosi:

· biti pošten u usluživanju potrošača, klijenata, zaposlenih, itd.;
· izbjegavati konflikte; 
· utvrditi pravičnu listu nagrada.
3. Prava i obaveze učesnika na tržištu:
· ponuđeni proizvodi i usluge treba da budu bezbjedni za potrošače i da odgovaraju njihovoj namjeni;
· promocija i komunikacija ne smije dovoditi potrošače u zabludu tj. ne smije da ih obmanjuje;
· izbjegavanje zaključivanja štetnih ugovora po potrošače.
4. Istraživanje, razvoj i lansiranje proizvoda na tržištu:
· da se isključe svi bitni rizici koji se odnose na upotrebu i korištenje proizvoda i usluga;
· da se ukaže potrošačima na karakteristike proizvoda koje su izazvale dodatne troškove;
· da se ukaže na svaku izmjenu koja može promjeniti proizvod i ta promjena može uticati na potrošačeve odluke pri kupovini.
5. Promocija:
· izbjegavanja neistinite i zavaravajuće propagande;
· izbjegavanje unapređenja prodaje koje se koristi obmanom ili manipulacijom;
· izbjegavanje odnosa sa javnošću koja se koriste obmanom i manipulacijom;
· izbjegavanje promocije koja vrijeđa nacionalna, religiozna, polna, obrazovna ili  lokalna osjećanja javnosti.
6. Distribucija:

· nekorišćenje prinude u marketing kanalu;
· nemanipulisanje proizvodom namjenjenog upotrebi.
7. Cijena:
· nepraktikovanje “pljačkaških” cijena

· nevezivanje i fiksiranje cijena

· isključivanje pune cijene u odnosu na svaku kupovinu.
8. Marketing istraživanja:
· zabranjivanje prodaje ili stvaranja fondova pod vidom sprovođenja istraživanja;
· moralno i fer tretiranje spoljnih klijenata, dobavljača, banaka, finansijskih institucija;
· davanje na vrijeme tačnih podataka marketing istraživačima.
9. Organizaciona međuzavisnost:
· voditi računa o tome da ponašanje utiče na ponašanje drugih organizacija i marketing institucija;
· izbjegavati primjenu prinude da bi se postiglo neetičko ponašanje u odnosu sa drugima;
· pravovremeno ispunjavati svoje obaveze iz ugovora i usmenih sporazuma;
· izbjegavati razgovore o radu drugih;
· izbjegavati manipulaciju;
· primjenjivati povjerljivost i anonimnost.

3. Zaključak

          Na kraju se može zaključiti da je za preduzetnika, marketing menadžera i marketologa bitno da su zrele integrisane ličnosti koje su:

· individue koje su razvile raznovrsnost autonomnih interesa;
· individue koje su izgradile objektivni stav prema sebi; 

· individue koje su razvile jdinstvenu filozofiju života.

          Veoma je važno da preduzetnik, menadžer i marketolog, i pored dubokih i upotrebnih znanja koje treba da posjeduju moralne norme i vrijednosne orijentacije, te da se u okviru njih samokontrolišu, da ne bi došlo do prevara potrošača. 
Marketing je veoma opasno sredstvo u rukama nepoštenih ljudi. Ako uprkos svemu dođe do marketing prevara, potrošači i marketeri neće odbaciti marketing kao nauku već će samo odbaciti marketing planove, programe i strategije marketologa koji zahvaljujući marketingu manipulišu, obmanjuju i lažu  

                                                        potrošače.

Dakle, preduzetnici, menadžeri i marketolozi su profesionalci koji treba da posjeduju:

· sistematizovani skup znanja sa znatnim intelektualnim sadržajem;
· standarde ponašanja ili etički kodeks;
· profesionalno udruženje koje održava standardei i donekle kontroliše pristup profesiji;
· propisni način pristupa profesiji.

4. Literatura:
-  Galogaža M., Marketing psihologija, MM College, 2003.

-  Galogaža M., Komunikologija, MM College, 2003.

     -  Petar Jovanović, “Menadžer - posao o kome se mnogo priča i 
        malo zna”, "Naša Borba" 13. aprila 1998.

     -  Paten D., Uspešan marketing za mala preduzeća, Clio, 1997.

· www.ekof.bg.ac.yu/anali/
· www.bim.co.yu/arhiva/






� EMBED MSPhotoEd.3  ���








PAGE  
11

_1146293096.bin

